Document ID: /roh_data/filtered/fineweb-2-filterrobots_roh.jsonl.gz/26938

Ils 19 da zercladur ha l’occurenza da kickoff ufficiala dal project Metagrid gì lieu en la Biblioteca naziunala svizra. Bundant 50 participantas e participants associads a projects dad ediziun e da bancas da datas, a bibliotecas, ad archivs ed a projects a lunga durada da l’Academia svizra da scienzas umanas e socialas (ASSU) èn s’infurmads a chaschun da quest’occurenza davart il svilup e la funcziunalitad dal webservice Metagrid.
Suenter in bainvegni da la directura da la Biblioteca naziunala svizra, Marie-Christine Doffey, che ha punctuà en ses pled il grond niz pratic dal project e la voluntad per ina collaboraziun stretga tranter la Biblioteca naziunala svizra e Metagrid, han Sacha Zala, Maurizio Rossi, Tobias Steiner e Christiane Sibille sclerì ils principis concepziunals, la transfurmaziun tecnica e l’applicaziun pratica dal webservice.
Durant dus workshops han las participantas ed ils participants lura pudì tschentar dumondas concretas en connex cun premissas tecnicas e pussaivladads da diever sco era examinar sez il sistem da redacziun.
Projects interessads pon sa registrar sin questa pagina sco partenaris da project.